„La Pirați“, una dintre ultimele redute din Vamă, e pe cale să cânte ultimul bis. În locul ei va răsări, probabil, o măreață shawormarie sau o discotecă.

Proprietarul locului unde se afla barul a vândut spațiul unor „afaceriști“ din zonă care au triplat chiria astfel încât să-i oblige pe pirați să părăsească locul, ne-a povestit Dan Piratu, „căpitanul“ La Pirați. Asta după ce barul fusese renovat de la zero vara trecută, mai spune proprietarul „brandului“. Acum, omului nu-i mai rămâne decât să caute alt spațiu ca să poată deschide porțile sezonul viitor. Dar pentru asta e nevoie de bani.

Povestea „La Pirați“ a început în 2001. Pe plajă erau corturi, Tudor Chirilă încă avea plete, purta haine de bărbat și făcea muzică, Florian Pittis încă recita și nimeni nu venise să Salveze Vama Veche. Între timp lucrurile au… evoluat. Corturile au fost împinse cât mai spre margine, construcții noi au fost ridicate an de an (care mai de care mai hidoase), oamenii au început să se schimbe, iar asfaltul a luat locul prafului de pe aleea principală ce dădea spre plajă. Alee pe care se află și „La Pirați“, un loc râvnit de toți cei care vor să se îmbogățească.

În ultimii ani, „La Pirați“ rămăsese acel loc distinct și sincer, printre parfum de maioneză, porumb copt și mașinării de dat cu pumnul în sacul de box. În orice moment ai fi trecut, vedeai câteva motociclete parcate în față. Iar de acolo răsuna muzică rock – deja ceva exotic în Vama de astăzi. Nu trebuia să intri ca să ai un sentiment de bucurie la vederea locului. „Uite, La Pirați“, era prima chestie pe care o ziceam de fiecare dată când ajungeam în Vamă, chiar dacă preferam s-o întind spre plajă.

La vară, dacă voi mai trece pe acea alee către plajă, n-o să-i mai văd pe Pirați. Cine știe, poate va fi vreun restaurant specializat în ceafă de porc, vreo coadă la clătite, vreun supermarket. „Binili“ nu învinge de fiecare dată. Totuși, Pirații duc o ultimă bătălie și încearcă să mute locul. Caută 5.000 de „optimiști“ care să-i ajute să deschidă din nou porțile. Dacă vrei să fii unul dintre ei, poți afla mai multe de aici.

E clar că nu vei mai avea de ce să treci pe acel drum, poate nu vei mai ajunge prin Vamă nici măcar ca să vezi „ce mai e“. Dar cine știe, poate în vreun colț de Vamă Veche, va mai exista o plăcuță pe care scrie VAMA IA , motociclete parcate în față și acorduri de muzică rock.. Everything is dust in the wind . The show must go on.

Urmărește PeMotoare TV – o nouă emisiune moto. Cele mai dorite motociclete, testate de echipa PeMotoare

Rămâi la curent cu tot ce mișcă în lumea moto. Abonează-te la newsletter-ul PeMotoare.